"20 onns rumantsch grischun"

Da Rina Steier

In pitschen giubileum cun ina gronda vigur! Il rumantsch grischun è stà ils davos 20 onns il tema da la Rumantschia. Tscherts avessan pli gugent bandegià el giufuns l'enfiern, auters èn vegnids malpazients ed avessan gì gugent in svilup bler pli rasant. Tranter quels dus pols stat la Lia rumantscha. Er ella è persvadida che quest'emprova, la quarta, suenter Placi a Spescha, Ant. Bühler e Leza Uffer, è quella, che sa e sto reunir tut la Rumantschia per in linguatg da scrittira che ans unescha e dat la forza da resister.
La pitschna festa giubilara, dals 24 e 25 d'avust en Val Müstair, ha mussà cleramain che noss project rg n'è betg anc a mitsch! Ma ella ha er mussà ch'igl è ura dad ir en l'offensiva, sche nus na lain betg che quest project perdia la dinamica basegnaivla per vegnir a resultats decisivs che portan soluziuns directas e constantas. En il ravugl da quella festa èn sa cristallisadas duas posiziuns che paran a mai impurtantas:

1. rg en scola!
Questa pretensiun n'è betg vegnida discutada per l'emprima giada en Val Müstair. Quai che para a mai è dentant, che quest giavisch ha survegnì conturas. Ils umens dal fatg, linguists e scolasts han dapli che visiuns, els han mussà praticas realisablas, praticas variadas, ma tuttina cun la medema finamira. I na vegn betg ad ir ditg e la Val Müstair e Val Schons vegnan a far in pass impurtant en quella direcziun. Medemamain avain nus er il sustegn dal departament d'educaziun cun cusseglier Claudio Lardi che ha numnà cun tutta persvasiun il svilup dal rg ina chaussa "normala" per promover il rumantsch.

2. Ils rumantschs grischuns n'èn betg sulets!
Las pli differentas gruppaziuns rumantschas dals Ladins e Furlans han da sbatter cun la medema problematica. Er els vulessan sa distatgar dals differents dialects da las differentas vals e metter tut sut in tetg rumantsch. Il rg è er per els la suletta via pussaivla. Emprovas han cumenzà cun tut las difficultads sco qua tar nus. Ma la visiun resta: dialects da la medema provegnientscha duessan s'unir ad in sulet linguatg scrit e chapibel per tuts.
Tge bella visiun da pensar che forsa in di ils Rumantschs da tuttas regiuns sa servissan dal rg ed alura na fissan nus betg be 30-40'000 RumantschAs, mabain bun in mez milliun! Quai fiss bain anc adina ina minoritad, ma cun dapli forza e vigur che oz!
Il rg na dastga betg ans laschar indifferent. EI è damai etablì entras chantun e confederaziun, el ans accumpogna di per di. "Tgi che sa rumantsch sa dapli" ed i resta a nus RumantschAs, a tuts quels ch'il linguatg-mamma stat a cor, da dar ina schanza a la Rumantschia e da promover il rg en tut ils secturs da la vita, alura daventa el normalitad sco quella d'auters pievels linguistics.
Gugent laschain nus vegnir a pled persunas cun grondas conuschientschas dal rg, e pruvain d'eruir, pertge che l'economia s'engascha betg dapli.

Curs rg a Savognin
Anna-Alice Dazzi Gross

Mes emprim contact cun il rumantsch grischun (rg) hai jau gì a l'universitad da Turitg sco studenta da romanistica. In da mes professers era Heinrich Schmid ch'ha elavurà per incumbensa da la Lia rumantscha las "Directivas per la creaziun d'ina lingua da scrittira surregiunala, il rumantsch grischun", Prof. Heinrich Schmid ha preschentà il 1982 sias propostas per la basa linguistica dal rumantsch grischun era als students ed a las studentas da rumantsch da lez temp. Uschia essans nus giuvens da quella giada vegnids integrads da bell'entschatta en il process da la creaziun d'ina lingua da standard. Nus avain gì l'occasiun da discutar las propostas en pliras sedutas animadas ed interessantas. L'idea da stgaffir ina lingua da scrittira communabla per tut la Rumantschia m'ha fascinà immediat.

Gia il medem onn hai jau entschet a translatar durant las vacanzas ensemen cun auters students emprims texts en rg. Quai era l'emprim ina lavur plitost stentusa essend che nus na disponivan betg anc d'in pledari e d'ina grammatica dal rg. Jau ma regord a mia emprima translaziun: Instrucziuns da diever d'in apparat radiofonic! Per mai ina materia fitg sitga e pauc enconuschenta, cun blers pleds tecnics englais nunchapibels. Ina proxima lavur da translaziun pli fascinanta è lura stada la translaziun da la broschura "Il guaud en Svizra", ina broschura captivanta, da la quala jau hai emprendì la massa davart noss guauds. Dal 1983 hai jau cumenzà da lavurar en il rom d'in project scientific finanzià dal Fond naziunal en mesa plazza al Post da rumantsch grischun da la Lia rumantscha. In emprim mument culminant en l'istorgia dal rg è stà per mai persunalmain il 1. curs da rumantsch grischun ch'ha gì lieu a Savognin. Ina tschientina da persunalitads da la Rumantschia, da differentas vegliadetgnas e regiuns era sa radunada per emprender d'enconuscher il rg e discutar sia basa linguistica. I regiva in'atmosfera fitg speziala, in'atmosfera da pionier, d'in nov cumenzament, d'avertura e d'optimissem per il futur dal rg, ma era per il rumantsch insumma. Tut pareva pussaivel. Giuven e vegl avevan ina nova sfida e finamira communabla: ina lingua da scrittira unifitgada per la Rumantschia.
Ils davos 20 onns èn stads fitg intensivs cun blers buns muments, ma era cun cumbats ed inqual dischillusiun. Jau hai dastgà collavurar a numerus projects fitg interessants che na fissan mai stads pussaivels senza il rumantsch grischun ed hai emprendì cun e sur il rumantsch grischun ina massa per mia lavur, ma era per la vita. Jau hai emprendì grazia al rg d'enconuscher pli profundamain mes agen idiom, il puter, ma era ils auters idioms rumantschs ed hai chapì in u l'autra chaussa davart il funcziunament ed ils mecanissems da la Rumantschia.
Jau hai però era profità fitg bler per mes svilup persunal. E pli ch'ina giada hai jau emprendì dapli da la psicologia dal singul uman, ma era da gruppas socialas, che davart la lingua! Igl ha adina puspè era dà muments che jau hai giavischà al diavel il rg e l'entira Rumantschia - per turnar dentant suenter curt temp puspè cun ina nov'idea, in nov project en mes biro.
Jau sun anc adina persvasa che nus Rumantschas e Rumantschs dovrian ina lingua da scrittira surregiunala e speresch che quella daventia en in per onns per nus tuts ina varianta dal rumantsch che nus duvrain tenor basegn e situaziun da moda natirala.

Rumantsch grischun - nagina vita senza svilup 
Manfred Gross

Jau sun vegnì avant 20 onns, il 1982, a la Lia rumantscha ed hai pudì accumpagnar il rumantsch grischun dapi sia naschientscha en temps pli buns e pli nauschs fin al di dad oz. L'idea dal rumantsch grischun m'ha immediat persvadì. Jau ma sun dentant dumandà savens tge che fascinescha mai vid quella lingua da standard, essend la gronda varietad dals dialects rumantschs (intermediada dal reminent en maniera captivanta dal medem Heinrich Schmid che ha stgaffi il rumantsch grischun) che interessava mai il pli fitg durant mes studi da romanistica a Turitg. Oz sai jau che gist la cumbinaziun da diversitad dialectala ed unitad idiomatica m'impressiunescha e captivescha.

La diversitad dialectala e l'essenza da la lingua
Ils differents dialects locals e regiunals èn l'essenza da mintga lingua. Linguas èn dentant materias vivas che sa sviluppan cun l'ir dal temp. Er ils dialects rumantschs, naschids avant passa 2000 onns, èn sa sviluppads durant ils tschientaners da furmas reto-latinas a las varietads localas e regiunalas odiernas. A partir dal 16. tschientaner èn naschids successivamain ils idioms scrits ch'han servì e servan anc adina da standards regiunals. Gia en il 18/19. tschientaner han ins dentant senti il basegn da disponer d'ina lingua da scrittira cuminaivla per l'entir territori rumantsch. Il pader benedictin Placi a Spescha, Gion Antoni Bühler e Leza Uffer han fatg, senza success, propostas concretas per unifitgar ils idioms rumantschs.

Il temp per ina lingua cuminaivla è pli che madir
Il temp è lura stà pli che madir al cumenzament dals onns 80 per ventilar ina quarta - e senza dubi davosa giada - la dumonda d'ina lingua da scrittira per l'entira Rumantschia. L'istorgia dal rumantsch grischun è conuschenta e na mangla vegnir repetida en quest lieu. Sia idea è dentant talmain relevanta ch'i vala la paina d'ans clamar quella adina puspè en memoria. Senza ina lingua da scrittira cuminaivla na po il rumantsch numnadamain betg sa sviluppar. EI stagnescha, gea regredescha, perquai ch'i mancan ad el il vocabulari nov e las pussaivladads da conquistar novas domenas publicas. Las consequenzas èn fatalas e sa fan sentir oz pli che mai en l'entira Rumantschia: la mancanza d'ina preschientscha generala e dal diever quotidian dal rumantsch provocheschan resignaziun ed indifferenza tar ils pledaders. Il rumantsch perda sia utilitad pratica e degenerescha ad ina lingua puramain colloquiala, influenzada adina pli ferm dal tudestg che chatta in terren fritgaivel en valladas e vitgs rumantschs. A l'erosiun geolinguistica, che sa mussa dapi decennis e tschientaners betg mo en regiuns turisticas, s'unescha ina perdita pli e pli manifestada da la cumpetenza linguistica che diminuescha la conscienza d'entirs collectivs (famiglias, vischnancas, regiuns) per la valur da lur atgna lingua. Il circul vizius sa serra e la germanisaziun totala è lura mo pli ina dumonda dal temp.

Interrumper il circul vizius
Ins po interrumper quest circul vizius en pliras manieras: promover la conscienza linguistica, intimar firmas da duvrar il rumantsch, rinforzar il status legal da la lingua, e.a. La plipart da las mesiras èn dentant dependentas, directamain u indirectamain, d'ina lingua da scrittira cuminaivla. Quella gida a conquistar domenas publicas, procura per la preschientscha generala da la lingua e per nova terminologia, generala u speziala, che furma la basa substanziala da mintga lingua. Dal reminent, er il rumantsch grischun è suttamess ad in svilup permanent, essend er el materia viva. EI retira quasi tut sia substanza dals idioms e dialects rumantschs che profiteschan da lur vart dal vocabulari modern e da las experientschas ch'il rumantsch grischun po far en novs secturs da la vita da mintgadi.

I dovra simplamain ina lingua cuminaivla
Las experientschas dals davos 20 onns en connex cun la promoziun dal rumantsch han mussà il suandant: i dovra ina lingua da scrittira cuminaivla per garantir al rumantsch l'access al mund modern. I dovra ina lingua da scrittira cuminaivla per permetter al 
rumantsch da sa sviluppar e prosperar. Il rumantsch grischun è s'imponì sco lingua surregiunala, perquai ch'in dals idioms existents na fiss, per raschuns sociopsicologicas e linguisticas, mai vegni acceptà da las autras regiuns. Il rumantsch grischun, creà a basa d'in cumpromiss tranter ils idioms, è stà la soluziun la pli logica e "neutrala". EI è in'offerta che po vegnir acceptada u refusada. Quellas e quels che refuseschan ella, ston dentant esser conscients da las consequenzas da lur tenuta ed agir. I n'exista numnadamain fin qua nagin'alternativa valabla al rumantsch grischun ch'è daventà en il fratemp in element integral da l'administraziun federala e chantunala, che vegn duvrà da firmas ed instituziuns publicas e privatas, da scripturas e scripturs, da meds da massa e.a.

La glieud sto pudair sa famigliarisar cun il rumantsch grischun
Il rumantsch grischun na po natiralmain betg chattar en paucs onns l'acceptanza totala da la populaziun. La glieud sto dentant pudair sa famigliarisar plaunsieu cun l'idea e la furma da la lingua da scrittira cuminaivla. Ella sto pudair s'avischinar al rumantsch grischun sur il plaschair, sur texts interessants ed attractivs, sur texts auditivs, sur la musica. L'access a la lingua da standard sur formulars da taglia, leschas e multas da parcar na po tschert betg promover la simpatia per quella.
Suenter avair elavurà e sviluppà il corpus dal rumantsch grischun, rinforzà il status giuridic dal rumantsch sin plaun federal, chantunal, regiunal e communal e procurà per ina preschientscha pli gronda dal rumantsch en ils pli differents secturs publics sto la Lia rumantscha elavurar, en collavuraziun cun las organisaziuns regiunalas e cun il chantun, novs concepts per ina derasaziun pli natirala ed effizienta dal rumantsch grischun che tegnan quint da las resalvas e temas che regnan anc adina en vasts circuls da la populaziun. I na va oz betg pli per la dumonda rumantsch grischun gea u na, mabain per tematicas punctualas sco l'introducziun da la lingua da scrittira cuminaivla en scola.

L'introducziun radicala dal rumantsch grischun en scola fiss cuntraproductiv
In'introducziun radicala dal rumantsch grischun en scola, decretada dal chantun, fiss senza dubi gist uschè cuntraproductiva sco in'introducziun globala e simultana en tut las regiuns linguisticas rumantschas. I vala la paina da proceder en maniera pragmatica, resguardond la situaziun speziala da mintga singula regiun. Jau m'imaginesch p. ex. ina fasa da transiziun da 6-7 onns, durant la quala il rumantsch grischun vegniss instruì, passivamain ed activamain, "da surengiu" (universitads, scolas professiunalas e spezialas, scolas medias, scolas secundaras/realas). Dasperas pudessan vischnancas e regiuns sviluppar ed instradar sin basa facultativa models per in'introducziun dal rumantsch grischun en scola primara. Durant quella fasa pudessan vegnir elavuradas bunas materialias d'instrucziun en rumantsch grischun, preparada e scolada la magistraglia ed infurmada la populaziun. En ina segunda fasa dad 3-4 onns pudessan lura ils models da scola vegnir copiads d'autras vischnancas e regiuns, analog als reglaments regiunals u intercommunals concernent il diever uffizial da las linguas u al model da scola per promover la bilinguitad rumantsch-tudestga a Samedan (project d'immersiun). En cas d'experientschas positivas e d'in consens general da magistraglia e geniturs pudess il chantun decretar il rumantsch sco lingua d'instrucziun per tuts ils stgalims scolastics dal Grischun rumantsch.

Il rumantsch grischun vegn ad esser insacura il pli normal dal mund
Jau sun persvadì ch'il rumantsch grischun vegn ad esser insacura il cas normal en l'entira Rumantschia. Tut las innovaziuns da tala muntada e dimensiun han duvrà e dovran temp per s'imponer. I vegn a durar duas fin trais generaziuns fin ch'il rumantsch grischun vegn a substituir definitivamain ils idioms en scola, fin ch'el vegn duvrà sco suletta varianta en gasettas e revistas, en cudeschs da scola ed ovras belletristicas sco er en las novitads dal Radio rumantsch. I vegn lura ad esser in di il pli normal dal mund ch'ils Rumantschs e las Rumantschas na ston betg pli reclamar e pretender permanentamain da vart uffiziala in tractament egual da lur lingua a las autras linguas svizras e chantunalas. 

Ils uffants e giuvenils n'han nagina fadia cun il rumantsch grischun
Provas en scola mussan ch'ils uffants n'han nagina fadia cun il rumantsch grischun. Ils giuvenils èn pragmatics: per els è la lingua da standard numnadamain mo in vehichel da communicaziun ch'ins duess duvrar cun ina tscherta ligerezza ed avertezza. Las temas e resalvas visavi il rumantsch grischun vegnan derasadas dals creschids ch'han, per in motiv u l'auter, emoziunalisà l'entira chaussa. Las emoziuns èn dentant in nausch cumpogn. Ellas mettan savens ord funcziun il saun giudizi che tschertga soluziuns pragmaticas e sclauda tendenzas regiunalas e particularisticas.
Il rumantsch ha ina schanza da surviver mo sch'ils pledaders e las pledadras train il char en la medema direcziun. Possia il rumantsch grischun contribuir al spiert da cuminanza, a la furmaziun d'ina identitad tranter las regiuns rumantschas che na pon betg viver sulettamain da lur bellezzas, dialects ed idioms.

Rumantsch grischun sco schanza
Annalisa Schaniel Girschweiler

Dapi l'atun 2000 instruesch jau a Cuira en la classa bilingua rumantsch grischun/tudestga. L'emprim mo en in pensum parzial, ils uffants rumantschs eran integrads en ina classa tudestga e vegnivan mo per 6 lecziuns tar mai. L'onn suenter èn ils uffants lura vegnids integrads en ina classa cumbinada 1./2. scola primara ed èn dapi lura en questa furmaziun. Actualmain frequentan 22 uffants la scola bilingua. 17 en 2./3. tar mai, 5 en furma integrada en 1. classa tar mia collega.
Mias experientschas fin ussa èn mo positivas. Cunquai ch'ils geniturs han sapientivamain tschernì questa furma da scolaziun èn ils uffants er motivads da vegnir a scola.
Da quests 17 uffants dovran 4 uffants il rumantsch activamain a chasa. Ils auters 13 chapeschan pulitamain, n'han dentant mo pauc contact cun la lingua rumantscha ordaifer la scola (evtl. in tat/ina tatta u auters parents en l'intschess rumantsch che discurran er rumantsch cun l'uffant).
Da quest 17 uffants ha 1 oriundamain ragischs en la Val Schons, 1 a Vaz, 1 en l'Engiadina Bassa, 1 a Riom, 1 a Domat ed il rest en differentas regiuns da la Surselva. Cunquai ch'ils uffants derivan da differents idioms èsi mo natiral che Cuira ha introducì rg en quest project da scola.
La chapientscha dal rumantsch grischun na chaschuna betg pli gronds problems als uffants. Mintgatant ma fan els attenta sin las differenzas da lur agen idiom. Savens discurran els (uschenavant ch'i s'expriman insumma en rumantsch!) lur idiom maschadà cun intgins pleds en rumantsch grischun. Mo tar la furma scritta insist jau sin il rumantsch grischun, discurrer dastgan els sco ch'il pichel è creschì. Natiralmain s'augmenta il stgazi da pleds en rumantsch grischun e betg en lur idiom, uschia ch'ils uffants dovran adina dapli la lingua da standard.
Per ils uffants na chaschuna il rumantsch grischun betg dapli problems ch'in auter idiom era. Sch'els han da cumbatter cun malchapientschas, lura betg pervia dal rg, mabain pervia dal rumantsch insumma. Ed en quests cas sai jau per fortuna er tudestg!
Ils avantatgs damai èn evidents. Ils uffants da Cuira han la pussaivladad da frequentar ina scola bilingua (quai ch'ils uffants en las valladas fan gea dapi decennis!) e da sa mover en duas differentas linguas, betg mo sco lingua da famiglia, mabain sco lingua da scola per differents roms. Dischavantatgs datti forsa mo en quel grà, ch'ils uffants audan il rg exclusivamain en scola, cumparegliabel cun uffants tudestg svizzers che audan il tudestg da scrittira er mo en scola, premess ch'els n'han nagina televisiun a chasa.
Co è quest model da transponer en las scolas da l'intschess rumantsch? Jau sun da l'idea ch'ins pudess integrar il rumantsch grischun pacificamain en l'urari actual. P.ex. na fissi nagin problem d'instruir la matematica en rg. Las divergenzas dals idioms èn minimas cunquai che la terminologia è fixada ed il stgazi da pleds è restrenschì. Il medem fiss senz'auter pussaivel en uras da chant, zambregiar etc. en il stgalim bass, nua ch'ils uffants audan il rg, dastgan però discurrer lur idiom. En il stgalim mesaun pudess ins lura integrar in'ura exclusivamain rg cun grammatica, glossari etc. En il stgalim superiur lura pudess ins leger e scriver exclusivamain rumantsch grischun equivalent al tudestg da scrittira.
Quest model fiss l'introducziun miaivla che stat en confruntaziun cun l'introducziun integrala, ch'è pli radicala, ma er pli effizienta. Per mai sco adherenta dal rg è la segunda varianta simpatica. L'uffant rumantsch fiss en la medema situaziun sco l'uffant tudestg svizzer. En scola vala la lingua da standard, ordaifer l'idiom.

Scolasts e scolastas avessan dapli material d'instrucziun a disposiziun e pudessan barattar sur las regiuns ora, senza che mintginA stuess adina far en atgna reschia las materialias basegnaivlas.

Per l'instrucziun dals magistras/da las magistras na ves jau betg gronds problems. Il chantun en collavuraziun cun la LR mettess a disposiziun in bun support, uschia che mintginA po emprender e s'infurmar en moda optimala davart il rg.
Duvrar rg er per l'economia privata 
Rina Steier / Pietro Peduzzi

Rina Steier (rs): Pietro Peduzzi, ti es stà in dals emprims ambassadurs dal rg en l'economia privata. A chaschun da la Scuntrada a Savognin, 1985, è il rg vegnì duvrà per tut tes products en butia a Savognin, ma er per ils products da la Natura a Tinizong. Gia daditg èn las tavlas cun inscripziuns rumantschas svanidas ord butia, pertge?
Pietro Peduzzi (pp): Nossa regiun n'è betg pli mo rumantscha mabain bilingua. Jau hai stuì conceder che per nossas clientas e noss clients na tanschi betg da duvrar mo rumantsch per offrir noss products. Dus linguatgs sin quellas tavlas, plitost pitschnas, e cun pretschs che sa midan adina pli savens era ina midada stentusa e nunpratica. Ed il persunal da vendita na sa betg rumantsch e mia dunna Adelia e jau n'essan er betg adina en butia. Jau demuss dentant mia identitad rumantscha en tut la correspundenza, sin fegls sgulants bilings, cun inserats en la Pagina da Surmeir, sin etichettas da products che van sur noss cunfins rumantschs, sco p. ex. "Salsiz da pur" als distribuiders gronds sco: Coop, Globus, Waro etc. Ad exposiziuns da batgers sco p. ex. a la MEFA (Metzger-Fachausstellung) a Turitg en mes products er exponids en rg. Insumma e il rumantsch er in interessant factur da reclama per lur derivanza.

rs: Ti es adina stà intgantà d'in linguatg da standard per tut la Rumantschia, pertge?
pp: L'idea d'unir tut ils Rumantschs e las Rumantschas cun in linguatg unifitgà è anc oz fascinanta. Jau sun dentant vegnì in pau malpazient. Tenor mes giuditgar avess quest project stuì chattar bratscha averta tar la Rumantschia. Il cuntrari è stà il cas. Dispitas linguisticas, attatgas persunalas, critica destructiva han però franà il project e pir ils davos onns che confederaziun e chantun han decidì cleramain per il rg, po quel fieu che era mo pli brastgida s'envidar puspè. Jau sper fermamain ch'ins discurra di u di dal Grischun rumantsch e betg dal sursilvan, ladin u surmiran. Alura na fissan nus betg be ina part da la Svizra orientala, mabain da la Svizra rumantscha, analog a la Svizra franzosa u Svizra taliana.

rs: Tge savess l'Uniun rumantscha da Surmeir (URS) u la Lia rumantscha (LR) contribuir per chattar ina via adequata e pli effizienta er per l'economia rumantscha?
pp: L' economia è il mument en ina crisa. Ins sto spargnar sin tuts secturs, ma surtut cun persunal. En mia firma n'è anc nagin capavel da scriver rg. Per laschar far translaziuns na mancan betg mo temp, ma er resursas persunalas e finanzialas. E tuttina crai jau ch'ins savess far dapli. Jau pens che ina pussaivladad fiss sche l'URS u la LR pudessan metter a disposiziun in dc cun la software per l'EED/EDV, ma er ina persuna che savess installar quella. Quai fiss alura en rg, duvrabel per tut ils batgers rumantschs! Il medem vala er per autras branschas da servetsch. Perfin cun ils quints savess ins prender resguard sin clients rumantschs! Neologissems vegnissan uschia recepids senza stuair stampar cudeschs che restan sin curuna. Uniuns linguisticas ston ussa vegnir pli activas sin il champ da l'economia e quai surtut cun servetschs pratics e confurms al temp.

Rs: Pietro, grazia fitg per quellas posiziuns constructivas e jau ma legr gia oz da chattar bain spert puspè tavlas bilinguas en la mazlaria Peduzzi.